**Вера Ильинична Марачковская**

22.07.1924 – 20.10.2013

Туган урыны: Хабаровск краеның Некрасов районы Волочаевка авылы.

Белеме: Хабаровск Дәүләт медицина институты – 1949 ел, “дәвалау эше” белгечлеге.

Дипломнан соңгы белеме: “дерматовенерология” белгечлеге буенча клиник ординатура, Казан Дәүләт медицина институы, 01.09.1960 – 31.08.1962 еллар. “Дерматовенерология” белгечлеге буенча югары квалификацияле категория.

В.И. Марачковская – ТАССРның атказанган табибы (1983), Сәламәтлек саклау отличнигы, “Ел табибы - Ак чәчәкләр” республика премиясенең “Сәламәтлек саклау легендасы” номинациясе җиңүчесе (2011).

В. И. Марачковская, Хабаровск Дәүләт медицина институтының дәвалау факультетын тәмамлаганнан соң, башта ире (хәрби кеше) белән бергә Сахалинда яши башлый. Медицина эшчәнлеген ире хезмәт иткән хәрби частьның медсанбатында шәфкать туташы буларак башлый. Аннары ике елга якын шунда ук табиб-микропедиатр булып эшли.

 Вера Ильиничнаның язмышы җитмеш елга якын Татарстан белән бәйле – 1952 елда ул гаиләсе белән безнең якларга күченеп килә. Башта Казанның Киров районындагы 3нче балалар хастаханәсендә табиб-педиатр булып эшли. Аннары Биектау районына күченеп, яраткан профессиясендә – дерматовенерологиядә хезмәт куя. Авыл табибы булып эшләгәндә практика өлкәсендә гаять зур тәҗрибә туплый – аңа еш кына башка белгечлекләр (терапевт, невролог, хирург, акушер-гинеколог) буенча да авырулар кабул итәргә туры килә. Вера Ильиничнаның җитәкчелек эшчәнлеге дә биредә башлана – өч ел дәвамында (1953–1956 еллар) ул Биектау район амбулаториясен җитәкли. Шул чорда ординатура тәмамлый, фәнни эш белән шөгыльләнә, табиб-дерматовенеролог булып эшли. 1963 елдан – Биектау Үзәк район хастаханәсе баш табибының дәвалау мәсьәләләре буенча урынбасары, аннары – Арча оештыру-методика кабинеты мөдире, 1971 елдан – Казанның 12нче шәһәр клиник хастаханәсе дерматовенерология бүлеге мөдире.

1973 елның январенда Вера Ильинична Республика тире, венерология диспансерның баш табибы итеп билгеләнә. Бу вазифаны ул унөч ел дәвамында башкара. Шул чорда венерик авырулар белән көрәшүнең нәтиҗәле үрнәге барлыкка килә: милиция органнары, прокуратура, белем бирү учреждениеләре, җәмәгать оешмалары белән тыгыз элемтә урнаштырыла. “Сәламәтлек университетлары”, укучылар конференцияләре эшли. “Ябык стационарлар” ачыла – анда социаль дезадаптацияләнгән авыруларны салалар. Барлык бу чаралар сифилис авыруын минимумга калдырырга мөмкинлек бирә. Татарстан табиб-дерматовенерологлары тәҗрибәсен башка регионнарда да җәелдерергә тәкъдим итәләр. В.И.Марачковская җитәкчелегендә республикабызның башка төбәкләрендә: Яр Чаллы, Әлмәт, Түбән Кама, Яшел Үзән, Бөгелмә, Чистай, Лениногорск шәһәрләрендә дә тире, венерология диспансерлары ачыла. Казанда социаль дезадаптацияләнгән хатын-кызлар өчен махсуслаштырылган венерология бүлеге ачыла.

1985 елның декабрь азагында В.И. Марачковская табиб-дерматовенеролог, аннары табиб-методист булып эшләүгә күчә. Республика клиник тире, венерология диспансерында оештыру-методика кабинеты мөдире, медицина профилактикасы бүлеге мөдире булып тора. Даими рәвештә директорлар киңәшмәләрендә, укучылар, студентлар, призывниклар алдында венерик авыруларны булдырмау чаралары турында чыгышлар ясый, яшүсмерләрдән анкета мәгълүматлары ала. Төрле катлам халык, укучылар, педагоглар өчен белешмәлекләр һәм буклетлар хәзерли, уннарча түгәрәк өстәлләр, санбюллетень конкурслары оештыра. Бөтен гомере буена ул табиблар, фельдшерлар, шәфкать туташлары алдында үзенең тәҗрибәсе белән бик юмарт уртаклаша, туплаган белемнәрен яшьләргә тапшыра. В.И.Марачковская озак еллар дәвамында, 1988 елдан 2009 елга кадәр, Казанның төп медицина колледжында дерматовенерология курсын алып бара. Ул йөзләрчә табиб һәм шәфкать туташының остазы һәм укытучысы була. Татарстан Республикасының зур шәһәрләрендәге тире, венерология диспансерларының баш табибы, стационар һәм поликлиника бүлекләре мөдирләре урыннары өчен 14 җитәкче әзерли. Алар арасында: Илья Маркелович Агафонов – Яшел Үзән КВДы (тире, венерология диспансеры), Ибраһим Миңнехан улы Миңнулин – Чаллы КВДы, Рафил Габделбәр улы Шайхетдинов – Чаллы КВДы, Александр Анатольевич Карпов – Түбән Кама КВДы, Әнвәр Миргали улы Сираҗиев – Бөгелмә КВДы, Зәйтүн Мәүлетҗанович Садыйков – Әлмәт КВДы, Вафия Хаҗиәхмәт кызы Мәрданшина – Әлмәт КВДы, Наил Ләбиб улы Хәйретдинов – Лениногорск КВДы, Дамира Төхвәтулла кызы Хөснуллина – Чистай КВДы, Римма Муса кызы Хәйретдинова – Яр Чаллы КВДы, Светлана Александровна Мичкова –Алабуга ЦРБсы (Үзәк район хастаханәсе), Альвена Харис кызы Вафина – РККВД (Казан), Сәкинә Хәким кызы Нуриева – Баулы ЦРБсы, Морза Шәйморза улы Миңнуллин – Зәй ЦРБсы бар. Оештыру-методик максаттан Вера Ильинична Татарстан республикасының барлык районнарында, фельшер-акушерлык пунктларында, авыл хастаханәләрендә булып чыга.

В.И.Марачковская 2002 елның 9 январеннан 2011 елның 12 декабренә кадәр “РККВД” Сәламәтлек саклау дәүләт автоном учреждениесенең 3нче поликлиникасы бүлегендә табиб-дерматовенеролог булып эшли.